প্রাক-কৈশোর
প্রাক-কৈশোর বলতে মানুষের বিকাশের একটি পর্যায়কে বোঝায় যা শৈশবের শেষ পর্যায়ে এবং কৈশোরের আগে অবস্থিত। সাধারণত বয়ঃসন্ধির আবির্ভাবের মাধ্যমে এর পরিসমাপ্তি ঘটে। তবে অনেক সময় ১৩ বছর বয়সে পড়াকেও প্রাক-কৈশোরের সমাপ্তি হিসেবে গণ্য করা হয়। বিভিন্ন অভিধানে প্রাক-কৈশোরকে ১০ থেকে ১৩ বছর বয়স দিয়ে বোঝানো হয়।, তবে ৯-১৪ বছর বয়স দিয়েও এই পর্যায়টিকে বোঝানো হতে পারে। 
প্রাক-কৈশোর মানেই প্রাক-বয়ঃসন্ধি নয়। প্রাক-বয়ঃসন্ধি বলতে যেকোনও বয়সের ছেলে বা মেয়ে শিশুকে বোঝায়, যার এখনও গৌণ যৌন বৈশিষ্ট্যগুলি বিকাশ লাভ করেনি। অন্যদিকে কিছু মানুষের, বিশেষ করে মেয়েদের প্রাক-কৈশোরেই বয়ঃসন্ধি শুরু হয়ে যেতে পারে। গবেষণায় দেখা গেছে যে ১৯৫০-এর দশক থেকে প্রতি প্রজন্মে বয়ঃসন্ধিতে পড়ার বয়স এক বছর করে এগিয়ে আসছে।
বয়ঃসন্ধি
মেয়েদের ক্ষেত্রে বৃদ্ধিটা নির্ধারিত হয় এস্ট্রাডিওল ও ইস্ট্রোজেন হরমোন দ্বারা। যেখানে এস্ট্রাডিওল স্তন ও জরায়ুর বৃদ্ধিতে সাহায্য করে। এটা প্রধান হরমোন যা বয়ঃসন্ধিকালীন বৃদ্ধি ত্বরান্বিত করে এবং এপিফিসিয়াল পরিপক্কতা ঘটায় এবং সম্পূর্ণ করে। ছেলেদের চেয়ে এস্ট্রাডিওল সীমার বৃদ্ধি মেয়েদের বেশি ও আগে হয়।